DA Den Europæiske Unions Tidende C 155/29

Sag anlagt den 7. maj 2007 — ThyssenKrupp Liften Ascenseurs mod Kommissionen

(Sag T-144/07)

(2007/C 155/55)

Processprog: nederlandsk

Parter

Sagsøger: ThyssenKrupp Liften Ascenseurs NV/SA (Bruxelles, Belgien) (ved advocaten V. Turner og D. Mes)

Sagsøgt: Kommissionen for De Europæiske Fællesskaber

Sagsøgernes påstande

— Den anfægtede beslutning annulleres, for så vidt som den vedrører sagsøgeren.

— Subsidiært nedsættes den bøde, der er pålagt sagsøgeren.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har anfægtet Kommissionens beslutning K(2007) 512 endelig udg. af 21. februar 2007 (sag COMP/E-1/38.823 — PO/Elevators and Escalators). Sagsøgeren har nedlagt påstand om annullation af den anfægtede beslutning, for så vidt som den vedrører sagsøgeren, eller subsidiært nedsættelse af den bøde, selskabet er pålagt.

Sagsøgeren har til støtte for sine påstande for det første gjort gældende, at Kommissionen ikke havde beføjelser til at anvende artikel 81 EF, eftersom tilsidesættelsen ikke havde nogen mærkbar virkning på samhandelen i EU.

For det andet har sagsøgeren gjort gældende, at Kommissionen i henhold til Kommissionens meddelelse om samarbejdet inden for netværket af konkurrencemyndigheder (1) ikke var den bedst egnede myndighed inden for konkurrenceområdet med henblik på anvendelsen af artikel 81 EF. Det er sagsøgerens opfattelse, at Kommissionen ved alligevel at iværksætte proceduren har tilsidesat den berettigede forventning, som sagsøgeren kunne udlede af anvendelsen af denne meddelelse.

For det tredje har sagsøgeren gjort gældende, at Kommissionen ved at iværksætte proceduren og pålægge bøden har tilsidesat princippet »ne bis in idem«, retssikkerhedsprincippet, princippet om beskyttelse af den berettigede forventning og princippet om god forvaltningsskik, eftersom de belgiske konkurrencemyndigheder havde fritaget sagsøgeren for bøder for deltagelsen i den overtrædelse, som udgjordes af det i den anfægtede beslutning omhandlede kartel.

Kommissionen har endvidere ulovligt fastslået, at sagsøgerne ThyssenKrupp Elevators AG og ThyssenKrupp AG er ansvarlige in solidum for den tilsidesættelse, sagsøgeren har begået.

Sagsøgeren har ligeledes gjort gældende, at Kommissionen ved fastsættelsen af den pålagte bøde har tilsidesat artikel 23 i forordning nr. 1/2003 (2) og Kommissionens retningslinjer for bødeberegning (3), ligebehandlingsprincippet og proportionalitetsprincippet. Kommissionen har endvidere ikke overholdt den maksimale bødestørrelse i henhold til artikel 23.

Sagsøgeren har gjort gældende, at Kommissionen desuden har tilsidesat meddelelsen om bødefritagelse eller bødenedsættelse i kartelsager (4) og ligebehandlingsprincippet, da den fastsatte sagsøgerens bødenedsættelse som følge af sagsøgerens samarbejde i henhold til samarbejdsmeddelelsen.

Endelig har sagsøgeren gjort gældende, at Kommissionen har tilsidesat ligebehandlingsprincippet, proportionalitetsprincippet, princippet om beskyttelse af den berettigede forventning og princippet om god forvaltningsskik, da den fastsatte sagsøgerens bødenedsættelse som følge af dennes samarbejde uden for samarbejdsmeddelelsens anvendelsesområde.

(1) EUT 2004 C 101, s. 43.

(2) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT 2003 L 1, s. 1).

(3) Retningslinjer for beregningen af bøder i henhold til artikel 15, stk. 2, i forordning nr. 17 og artikel 65, stk. 5, i EKSF-traktaten (EFT 1998 C 9, s. 3).

(4) Kommissionens meddelelse om bødefritagelse eller bødenedsættelse i kartelsager (EFT 2002 C 45, s. 3).